CELEX: 32022D0481
Language: da
Date: 2022-03-22 00:00:00
Title: Rådets afgørelse (EU) 2022/481 af 22. marts 2022 om den holdning, der skal indtages på Den Europæiske Unions vegne i Det Almindelige Råd under Verdenshandelsorganisationen til vedtagelsen af en afgørelse vedrørende gennemgangen af »Understanding on Tariff Rate Quota Administration Provisions of Agricultural Products«

25.3.2022   
               
               
                  DA
               
               
                  Den Europæiske Unions Tidende
               
               
                  L 98/76
               
            
         RÅDETS AFGØRELSE (EU) 2022/481
         af 22. marts 2022
         om den holdning, der skal indtages på Den Europæiske Unions vegne i Det Almindelige Råd under Verdenshandelsorganisationen til vedtagelsen af en afgørelse vedrørende gennemgangen af »Understanding on Tariff Rate Quota Administration Provisions of Agricultural Products«
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Marrakeshoverenskomsten om oprettelse af Verdenshandelsorganisationen (»WTO-overenskomsten«) blev indgået af Unionen den 22. december 1994 ved Rådets afgørelse 94/800/EF (1) og trådte i kraft den 1. januar 1995.
                  
               
                     (2)
                  
                  
                     Verdenshandelsorganisationens (WTO's) Ministerkonference har i henhold til WTO-overenskomstens artikel IV, stk. 1, beføjelse til at træffe afgørelser i alle anliggender, der henhører under de multilaterale handelsaftaler.
                  
               
                     (3)
                  
                  
                     I henhold til WTO-overenskomstens artikel IV, stk. 2, varetages Ministerkonferencens opgaver af WTO's Almindelige Råd i perioderne mellem Ministerkonferencens møder.
                  
               
                     (4)
                  
                  
                     I henhold til WTO-overenskomstens artikel IX, stk. 1, træffer WTO's organer sædvanligvis afgørelser ved konsensus.
                  
               
                     (5)
                  
                  
                     I december 2013 blev der på den niende samling i WTO's Ministerkonference vedtaget en ministeriel afgørelse om fastlæggelse af »Understanding on Tariff Rate Quota Administration Provisions of Agricultural Products, as defined in Article 2 of the Agreement on Agriculture« (WT/MIN(13)/39) (»aftalememorandummet om toldkontingenter«). Aftalememorandummet om toldkontingenter regulerer forvaltningen af toldkontingenter for landbrugsprodukter.
                  
               
                     (6)
                  
                  
                     I henhold til punkt 13 i aftalememorandummet om toldkontingenter skal en gennemgang af funktionen af aftalememorandummet om toldkontingenter indledes senest fire år efter dets vedtagelse, idet de erfaringer, der er gjort indtil da, tages i betragtning. Formålet med gennemgangen er at fremme en løbende forbedring af anvendelsen af toldkontingenter.
                  
               
                     (7)
                  
                  
                     I overensstemmelse med punkt 13 i aftalememorandummet om toldkontingenter indledte Landbrugskomitéen gennemgangen af aftalememorandummet om toldkontingenter i 2018. Resultaterne af gennemgangen blev i december 2019 fremlagt på WTO's Almindelige Råds møde i form af en rapport udarbejdet af Landbrugskomitéen (dokument G/AG/29 af 31. oktober 2019).
                  
               
                     (8)
                  
                  
                     Den 9. november 2021 fremlagde formanden for Landbrugskomitéen sin rapport om forhandlingerne og et udkast til afgørelse, der er indeholdt i dokument G/AG/32. Landbrugskomitéen forelagde samtidig det udkast til afgørelse, der findes i bilaget til den rapport, som er indeholdt i dokument G/AG/32 (»udkastet til afgørelse«), til behandling i Det Almindelige Råd og til efterfølgende fremsendelse til den 12. Ministerkonference med henblik på endelig vedtagelse, men bemærkede i den forbindelse, at nogle WTO-medlemmer endnu ikke havde afsluttet de interne samråd vedrørende dette spørgsmål.
                  
               
                     (9)
                  
                  
                     Som følge af udsættelsen af WTO's 12. ministerkonference besluttede Landbrugskomitéen at foreslå en forlængelse på tre måneder af fristen (nemlig indtil den 31. marts 2022) for at færdiggøre en afgørelse om gennemgangen.
                  
               
                     (10)
                  
                  
                     På det ekstraordinære møde i Det Almindelige Råd den 15. december 2021 nåede WTO-medlemmerne til enighed om at forlænge fristen med tre måneder indtil den 31. marts 2022.
                  
               
                     (11)
                  
                  
                     Det forventes, at WTO's Almindelige Råd senest den 31. marts 2022 eller eventuelt på et senere tidspunkt i 2022, hvis der opnås enighed om en yderligere forlængelse, vil blive opfordret til at overveje at vedtage udkastet til afgørelse, eventuelt med visse ændringer efter forhandlinger.
                  
               
                     (12)
                  
                  
                     Den holdning, der skal indtages på Unionens vegne i WTO's Almindelige Råd, bør fastlægges, da den afgørelse, der skal vedtages, bliver bindende for Unionen.
                  
               
                     (13)
                  
                  
                     Udkastet til afgørelse indeholder henstillinger om den fremtidige funktion for underudnyttelsesmekanismen for toldkontingenter, som, hvis den kan accepteres af alle WTO-medlemmerne, kan afslutte gennemgangen. Hvis udkastet til afgørelse vedtages, vil de bestemmelser i aftalememorandummet om toldkontingenter, der fritager USA og udviklingslandene fra underudnyttelsesmekanismen, blive forældede, hvilket klart er i Unionens interesse.
                  
               
                     (14)
                  
                  
                     I WTO's Almindelige Råd skal Unionen repræsenteres af Kommissionen, jf. artikel 17, stk. 1, i traktaten om Den Europæiske Union —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Det Almindelige Råd under Verdenshandelsorganisationen på møder, der afholdes senest den 31. marts 2022 eller derefter, hvis der opnås enighed om en yderligere forlængelse, er at støtte et konsensusbaseret resultat med henblik på vedtagelse af en afgørelse om afslutning af gennemgangen af anvendelsen af WTO's Ministerkonferences afgørelse af 7. december 2013 om »Understanding of Tariff Rate Quota Administration Provisions of Agricultural Products, as defined in Article 2 of the Agreement on Agriculture« (WT/MIN(13)/39), hvorved nævnte afgørelses punkt 13-15 samt bilag B gøres ikkeanvendelige, som anført i det udkast til afgørelse, der findes i bilaget til den rapport, som er indeholdt i dokument G/AG/32, der er knyttet som bilag til nærværende afgørelse.
         
         
            Artikel 2
            Unionens repræsentanter i WTO's Almindelige Råd kan tiltræde mindre tekniske ændringer af det udkast til afgørelse, der findes i bilaget til den rapport, som er indeholdt i dokument G/AG/32, uden yderligere afgørelse truffet af Rådet.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 22. marts 2022.
            
               
                  På Rådets vegne
               
               C. BEAUNE
               
                  Formand
               
            
         
         
            (1)  Rådets afgørelse 94/800/EF af 22. december 1994 om indgåelse på Det Europæiske Fællesskabs vegne af de aftaler, der er resultatet af de multilaterale forhandlinger i Uruguay-rundens regi (1986-1994), for så vidt angår de områder, der hører under Fællesskabets kompetence (EFT L 336 af 23.12.1994, s. 1).
      
      
         
            LANDBRUGSKOMITÉEN
            G/AG/32
            11. november 2021
            
               GENNEMGANG AF FUNKTIONEN AF BALIAFGØRELSEN OM FORVALTNING AF TOLDKONTINGENTER
            
            FORMANDENS RAPPORT TIL DET ALMINDELIGE RÅD
            
                        1.1.
                     
                     
                        På den niende samling i Ministerkonferencen i december 2013 på Bali vedtog ministrene en afgørelse om »Understanding of Tariff Rate Quota Administration Provisions of Agricultural Products, as defined in Article 2 of the Agreement on Agriculture« (WT/MIN(13)/39) (i det følgende benævnt »afgørelsen«). I afgørelsen foreskrives en gennemgang af dens funktion, som bør påbegyndes senest ved udgangen af 2017, og som har til formål at forbedre udnyttelsesgraden for toldkontingenter. I afgørelsens punkt 13 og 14 foreskrives det udtrykkeligt, at den fremtidige anvendelse af punkt 4 i underudnyttelsesmekanismen i bilag A til afgørelsen skal indgå i gennemgangen.
                     
                  
                        1.2.
                     
                     
                        Gennemgangen blev afsluttet, da Det Almindelige Råd på mødet den 9.-10. december 2019 godkendte henstillingerne fra Landbrugskomitéen, der er indeholdt i bilag 2 til G/AG/29. Der var imidlertid ingen principiel enighed om spørgsmålet om den fremtidige anvendelse af underudnyttelsesmekanismens punkt 4 i forbindelse med gennemgangen i 2017-2019. Medlemmerne blev, jf. punkt 1 i de godkendte henstillinger i bilag 2 til G/AG/29, tværtimod enige om at udskyde tidsplanen for en afgørelse om underudnyttelsesmekanismens punkt 4 med to år, dvs. til udgangen af 2021.
                     
                  
                        1.3.
                     
                     
                        Det fremgår også af henstillingerne, at der potentielt vil være en fragmentering af afgørelsen, hvis udvalgte medlemmer, der er opført i bilag B til afgørelsen, får ret til at undlade at anvende punkt 4, hvis ikke medlemmerne bliver enige om, hvordan dette punkt skal fungere i fremtiden. Undgåelse af en undtagelse for visse medlemmer, som kunne opstå, hvis der ikke blev opnået enighed om den fremtidige anvendelse af punkt 4 inden for den aftalte frist, var fortsat en vigtig motivation for flere medlemmer til at finde en gensidig acceptabel løsning på dette punkt under drøftelserne i Landbrugskomitéen om dette spørgsmål efter 2019.
                     
                  
                        1.4.
                     
                     
                        Under disse drøftelser undersøgte medlemmerne indgående, hvordan det nuværende punkt 4 vil kunne fungere i praksis i den sidste fase af underudnyttelsesmekanismen. Det blev påpeget, at det nuværende punkt 4 i den sidste fase af underudnyttelsesmekanismen kræver, at det importerende medlem er forpligtet til at ændre metoden til forvaltning af toldkontingenter til enten først til mølle-princippet ved told eller til en ordning med automatisk betingelsesløs licens efter anmodning, hvorved den relevante mulighed vælges i samråd med det eller de pågældende eksporterende medlemmer. Den valgte forvaltningsmetode ville derefter blive opretholdt i mindst to år, hvorefter sagen, forudsat at der blev givet meddelelse om rettidig udnyttelsesgrad for disse to år, derefter ville blive »lukket« og markeret med henblik herpå i sekretariatets sporingsregister.
                     
                  
                        1.5.
                     
                     
                        Importerende lande, der er udviklingslande, kan i den sidste fase af underudnyttelsesmekanismen i henhold til sidste del af det nuværende punkt 4 vælge en alternativ metode til forvaltning af toldkontingenter eller opretholde den nuværende metode. Valget af en alternativ metode til forvaltning af toldkontingenter skal meddeles Landbrugskomitéen inden for rammerne af underudnyttelsesmekanismen. Den valgte metode blev opretholdt i mindst to år, og sagen vil blive »lukket«, forudsat at udnyttelsesgraden var steget med to tredjedele af de årlige forhøjelser, der er beskrevet i punkt 3.b i underudnyttelsesmekanismen.
                     
                  
                        1.6.
                     
                     
                        Under disse drøftelser nåede medlemmerne frem til en bedre forståelse af det vigtigste omstridte spørgsmål i forbindelse med den fremtidige funktion af underudnyttelsesmekanismens punkt 4, hvis et importerende land, der er et udviklingsland, ikke opnår den nødvendige stigning i udnyttelsesgraden, samtidig med at den nuværende metode til forvaltning af toldkontingenter opretholdes, eller der anvendes en alternativ forvaltningsmetode.
                     
                  
                        1.7.
                     
                     
                        Medlemmernes bestræbelser på at nå til enighed om punkt 4 var primært koncentreret om at finde mulige tilgange til at håndtere denne potentielle uløste situation for de importerende medlemmer, der er udviklingslande, med henblik på at »afslutte« det rejste spørgsmål om underudnyttelse.
                     
                  
                        1.8.
                     
                     
                        Der var bred støtte til en tilgang i forlængelse af et tekstforslag, der var fremsat uformelt af Costa Rica, hvorefter et importerende medlem, der er et udviklingsland, som ikke opfylder den krævede standard for udnyttelsesgrad (dvs. to tredjedele af de årlige stigninger i henhold til underudnyttelsesmekanismens punkt 3.b) efter to år i den sidste fase af underudnyttelsesmekanismen, efter at have anvendt en alternativ forvaltningsmetode eller opretholdt den nuværende metode, men vil være omfattet af standardkravet i punkt 4, første punktum, hvis interesserede eksporterende medlemmer anmoder herom. Hvis der ikke fremsættes en sådan anmodning, vil sagen blive markeret som »lukket« efter to år i den sidste fase, selv om den krævede stigning af udnyttelsesgraden ikke er opnået. Formålet med dette forslag er at sikre, at et spørgsmål i den sidste fase af underudnyttelsesmekanismen i sidste ende når frem til en »afslutning« eller »løsning«.
                     
                  
                        1.9.
                     
                     
                        Et andet spørgsmål, der for nylig blev rejst i forbindelse med disse drøftelser, vedrører forholdet mellem de forpligtelser, der følger af underudnyttelsesmekanismen, og specifikke bestemmelser om forvaltning af toldkontingenter, som et importerende medlem kan have på sin koncessionsliste. Medlemmerne anerkendte generelt, at indrømmelser og forpligtelser på listerne er prioriterede, og at afgørelsens og underudnyttelsesmekanismens rolle er at bidrage til en effektiv gennemførelse af forpligtelserne på listen og ikke at ændre dem. I den forbindelse har medlemmerne navnlig været styret af underudnyttelsesmekanismens punkt 5, som udtrykkeligt fastlægger et hierarki mellem de forpligtelser, der følger af de aftaler, der er omfattet af ordningerne (som i overensstemmelse med artikel II, stk. 7, i GATT 1994 omfatter medlemmernes varelister) og underudnyttelsesmekanismens bestemmelser, hvori det anføres, at »i tilfælde af en konflikt har bestemmelserne i de omfattede aftaler forrang«.
                     
                  
                        1.10.
                     
                     
                        På baggrund af drøftelserne er følgende elementer medtaget i det foreslåede udkast til afgørelse om den fremtidige anvendelse af underudnyttelsesmekanismens punkt 4 (som anført i bilaget til denne rapport):
                        
                                    i)
                                 
                                 
                                    Det nuværende punkt 4 i underudnyttelsesmekanismen opdeles i to, hvorved der skabes klarhed om »standardkravet« i henhold til det foreslåede underpunkt 4a) og den særlige og differentierede behandling i henhold til underpunkt 4b)
                                 
                              
                                    ii)
                                 
                                 
                                    Den særlige og differentierede behandling i det nuværende punkt 4 gengives uden ændringer i det foreslåede underpunkt 4b)
                                 
                              
                                    iii)
                                 
                                 
                                    Til løsning af den uafklarede situation for et importerende medlem, der er et udviklingsland, som ikke opfylder den krævede standard for udnyttelsesgraden efter to år, samtidig med at den nuværende metode til forvaltning af toldkontingenter opretholdes, eller der anvendes en alternativ forvaltningsmetode, foreslås det i udkastet til afgørelse at indføje en yderligere mulighed i den sidste del af underpunkt 4b) for at nå frem til en »lukning« af sagen. Dermed vil det pågældende importerende medlem, der er et udviklingsland, blive forpligtet til at skulle gennemføre »standardkravet« i første del af det nuværende punkt 4
                                 
                              
                                    iv)
                                 
                                 
                                    Der foreslås en ny fodnote 6 for at imødekomme de betænkeligheder, som nogle medlemmer har givet udtryk for med hensyn til forholdet mellem de forpligtelser, der følger af underudnyttelsesmekanismen, og dem, der er opført på det importerende medlems koncessionsliste. Forholdet mellem de forpligtelser, der følger af underudnyttelsesmekanismen, og medlemmernes rettigheder og forpligtelser under de »omfattede aftaler«, er allerede præciseret i punkt 5
                                 
                              
                                    v)
                                 
                                 
                                    Da en aftale om den fremtidige anvendelse af punkt 4 i underudnyttelsesmekanismen også afslutter gennemgangen af funktionen af Baliafgørelsen om forvaltningen af toldkontingenter i henhold til afgørelsens punkt 13-15, foreslås det i udkastet til afgørelse at ophøre med at anvende disse tre punkter og bilag B til afgørelsen.
                                 
                              
                  
                        1.11.
                     
                     
                        I henhold til afgørelsens punkt 14 skal Det Almindelige Råds henstillinger vedrørende underudnyttelsesmekanismens punkt 4 indeholde bestemmelser om den særlige og differentierede behandling. I den forbindelse bibeholdes i udkastet til afgørelse, der indeholder henstillinger om den fremtidige anvendelse af punkt 4, den nuværende bestemmelse om den særlige og differentierede behandling under det foreslåede underpunkt 4b), idet det hedder, at et importerende medlem, der er et udviklingsland, i sidste fase af underudnyttelsesmekanismen kan opretholde den nuværende metode til forvaltning af toldkontingenter eller anvende en alternativ forvaltningsmetode og finde en løsning på spørgsmålet ved at angive den krævede stigning af udnyttelsesgraden. Denne mulighed forbliver, som i det nuværende punkt 4 i afgørelsen, uændret. Hvis det importerende medlem, der er et udviklingsland, ikke opnår den foreskrevne stigning i udnyttelsesgraden under disse omstændigheder i de følgende to år, fastsættes det i den foreslåede afgørelse, at det pågældende medlem vil kunne pålægges at anvende det »standardkrav«, der er fastsat i første del af det nuværende punkt 4 (dvs. først til mølle-princippet ved told eller automatisk licensudstedelse). Det skal bemærkes, at forpligtelsen til at anvende denne bestemmelse ikke er automatisk, selv ikke efter de to år. Den foreslåede forpligtelse vil tværtimod kun finde anvendelse, hvis det eller de pågældende eksporterende medlemmer anmoder herom. Hvis der ikke indgives en anmodning, selv om det importerende medlem, der er et udviklingsland, ikke opfylder den krævede udnyttelsesgrad, vil underudnyttelsesspørgsmålet blive markeret som »lukket«.
                     
                  
                        1.12.
                     
                     
                        Landbrugskomitéen indkaldte til genoptagelse af det 99. ordinære møde den 9. november 2021 for at fortsætte behandlingen af det suspenderede punkt 2 D(i) på dagsordenen om gennemførelsen af Baliafgørelsen om forvaltning af toldkontingenter. På dette møde besluttede komitéen at fremsende udkastet til afgørelse (1)
                           i bilaget til denne rapport til Det Almindelige Råd med henblik på drøftelse og efterfølgende fremsendelse til den 12. ministerkonference (MC-12) med henblik på ministrenes afgørelse.
                        
                     
                  
               (1)  Nogle medlemmer henviste til, at de ville have brug for yderligere tid til at rådføre sig med deres hovedstæder.
         
      
      
         
            BILAG
            Ministerkonferencen —
            
               som henviser til artikel IX, stk. 1, i Marrakesh-aftalen om oprettelse af Verdenshandelsorganisationen (»WTO-aftalen«),
            
               som noterer sig ministerafgørelsen af 7. december 2013 om »Understanding on Tariff Rate Quota Administration Provisions of Agricultural Products, as Defined in Article 2 of the Agreement on Agriculture« (WT/MIN(13)/39-WT/L/914) af 11. december 2013 (i det følgende benævnt »Baliafgørelsen om forvaltning af toldkontingenter«),
            
               som minder om henstillingerne om gennemgangen af anvendelsen af Baliafgørelsen om forvaltning af toldkontingenter i bilag 2 til G/AG/29, der blev godkendt af Det Almindelige Råd på mødet den 9.-10. december 2019,
            
               som anerkender, at punkt 1 i ovennævnte henstillinger fastsætter den 31. december 2021 som frist for en afgørelse om den fremtidige funktion af punkt 4 i bilag A til Baliafgørelsen om forvaltning af toldkontingenter —
            
               træffer følgende afgørelse:
            
                        1.
                     
                     
                        Punkt 4 i bilag A til Baliafgørelsen om forvaltning af toldkontingenter affattes således:
                        
                                    4.a.
                                 
                                 
                                    Det importerende medlem sikrer omgående uhindret adgang ved hjælp af en af følgende forvaltningsmetoder for toldkontingenter (2), (3): først til mølle-princippet (ved grænsen); eller en automatisk, betingelsesløs licens efter anmodning inden for rammerne af toldkontingentet. Når det importerende medlem beslutter, hvilken af disse to muligheder der skal anvendes, rådfører det sig med interesserede eksporterende medlemmer. Den valgte metode skal opretholdes af det importerende medlem i mindst to år, hvorefter den — forudsat at der er indgivet rettidige meddelelser for de to år — indføres i sekretariatets sporingsregister, og sagen markeres som »lukket«.
                                 
                              
                                    4.b.
                                 
                                 
                                    Medlemmer, der er udviklingslande, kan vælge en alternativ forvaltningsmetode for toldkontingenter eller opretholde den nuværende metode. Valget af en alternativ metode til forvaltning af toldkontingentet skal meddeles Landbrugskomitéen i overensstemmelse med bestemmelserne i denne mekanisme. Den valgte metode opretholdes af det importerende medlem i mindst to år, hvorefter den, hvis udnyttelsesgraden derefter er steget med to tredjedele af de årlige forhøjelser, der er beskrevet i punkt 3.b, noteres i sekretariatets sporingsregister og sagen markeres som »lukket«. Efter anmodning fra et interesseret medlem finder bestemmelserne i punkt 4.a anvendelse, hvis udnyttelsesgraden efter de to år ikke er steget med mindst to tredjedele af den årlige forhøjelse, der er nævnt i punkt 3.b. Hvis der ikke fremsættes nogen anmodning, markeres sagen som »lukket«.
                                 
                              
                  
                        2.
                     
                     
                        Fra nu af ophører punkt 13-15 i Baliafgørelsen om forvaltning af toldkontingenter og bilag B med at finde anvendelse.
                     
                  
               (2)  De foranstaltninger og retsmidler, der træffes af det importerende medlem, må ikke ændre eller forhindre rettighederne for et medlem, der er indehaver af en landespecifik tildeling, for så vidt angår deres landespecifikke tildeling.
            
               (3)  I tilfælde af en konflikt har de særlige bestemmelser om importordninger for toldkontingenter, der er fastlagt i importmedlemmets koncessionsliste, inden for rammerne af konflikten forrang.